
Gépszerkezetek rezonancia vizsgálata rezgésméréssel

A TDK dolgozatom témájául a megelőző karbantartás egyik leghatékonyabb módszerének, a rezgésdiagnosztikai vizsgálatának témakörét választottam. A gépek megbízható működésének megítélésében a rezgésdiagnosztikán belül is speciális problémának tekinthetők a rezonanciák vizsgálati módszerei. A rezonanciák károsító hatásai a gépek működése során sok esetben katasztrofális tönkremenetelekhez vezetnek, ezért fontos tisztában lenni egy működő gép sajátfrekvenciájának nagyságával. Egyetemi tanulmányaim során felkeltették érdeklődésem azokat a diagnosztikai módszerek és műszerek, amelyek segítségével a rezonancia jelensége kimutatható és megakadályozható.
A dolgozatom első részében a rezonancia károsító hatásait ismertetem, amely során kitérek a rezonancia jelenségének a megengedhető rezgések szabványos értékeinek, valamit a gépágyazások rezgéstani problémáinak elemzésére. A második fejezetben a rezonancia kimutatására alkalmas módszereket foglaltam össze. Az egyetemen a frekvenciaspektrum elemzésre, az időjel analízis vizsgálatra, a kifutás vizsgálatra, valamint a kalapácsütés, vagy „Bump” teszt végrehajtására volt lehetősége. Ezen vizsgálatok végrehajtását egy rezgésdiagnosztikai próbapadon végeztem el, két rezgésmérési rendszer, a MICROLOG (SKF) és az Easy-Viber (VMI) rendszerek felhasználásával. Ezeknek a rendszereknek a működését a harmadik fejezetben ismertettem.
A rezonancia probléma vizsgálatára kísérleteket terveztem, melyek során az előzőekben bemutatott diagnosztikai módszerek gyakorlati alkalmazásán keresztül külön-külön minden módszerrel meghatároztam a VIBROTESTER próbapad „Laval-tengely” moduljának sajátfrekvenciáját, melyet összehasonlítottam elméleti számítások eredményeivel. Kísérleteim során a rezonancia jelenlétét minden mérés esetében sikerült megtalálni, a különféle tesztek szemléletesen igazolják a rezonanciák által létrehozott veszélyes rezgéseket. A mérési eredmények elemzése során kimutattam az egyes módszerek elméleti sajátfrekvenciától való eltérését és megállapítottam, hogy az alkalmazott módszerek az ipari gyakorlat számára megfelelő pontosságot biztosítanak a sajátfrekvenciák meghatározásához.
TDK dolgozatommal rámutattam az egyes módszerek gyakorlati alkalmazhatóságára, munkámat szeretném felajánlani az egyetemen folyó rezgésdiagnosztika oktatásban történő felhasználásra.



